Die feit dat John as hoof van Irba haar in 'n posisie bevind waar konflik van belange kan plaasvind omdat sy toesig sou moes hou oor 'n ondersoek na 'n maatskappy waarin sy 'n senior uitvoerende beampte was, het nie onopgemerk verbygegaan nie en dit het geregverdigde kommer laat ontstaan.
Solidariteit se Gilde vir Finansiële Beroepslui het reeds verlede jaar hul kommer uitgespreek oor die “reputasiebagasie” wat sy saamdra, en die gilde is veral bekommerd oor die impak wat haar aanstelling op die ouditprofessie sal hê, en meer spesifiek, hoe Irba in 'n posisie sal wees om maatskappye vir oortredings tot verantwoording te roep indien soortgelyke aantygings in eie geledere nie eers erken en in die kollig geplaas word nie.
Irba tree op as die waghond wat ouditskandale en -mislukkings in korporatiewe Suid-Afrika moet ondersoek. Dit is 'n organisasie wat kragdadig moet optree in die oorlog teen bedrieglike aktiwiteite, en dit moet sy verpligting kan nakom om doeltreffende stappe in te stel teen maatskappye wat nie die wet nakom nie.
Die probleem was egter dat 'n raad eers aangestel moes word. Dit sou ook die einste raad wees wat op hul eerste dag en as hul eerste taak oor die toekoms van John as uitvoerende hoof sou moes besluit. Die termyn van ses van die vorige raadslede het reeds op 9 Mei 2020 verstryk, en volgens wet moet die raad uit minimum ses en maksimum tien nie-uitvoerende lede bestaan wat deur die minister aangewys moet word. 'n Meerderheid lede van Irba se raad verteenwoordig 'n kworum.
Op 26 Junie 2020 het die minister van finansies, Tito Mboweni, aangekondig dat 'n nuwe raad aangestel is.
Hoewel daar steeds onsekerheid bestaan oor die spesifieke redes, het 'n hele paar van die raadslede in die tussentyd bedank.
Volgens 'n verklaring wat deur die Nasionale Tesourie uitgereik is, het Mboweni vir Nonkululeko Gobodo en Roy Andersen aangestel om waar te neem totdat 'n permanente raad binne die volgende drie maande aangestel sal word.